ΓΡΑΠΤΗ ΕΡΩΤΗΣΗ E-2173/98

υποβολή: Georg Jarzembowski (PPE) προς την Επιτροπή

(10 Ιουλίου 1998)

Θέμα: Τελωνειακές ρυθμίσεις στην Ρωσία

Η Ρωσική Ομοσπονδία προσπαθεί από καιρού να εξαιρέσει ορισμένες κατηγορίες εμπορευμάτων από την απλοποιημένη διαδικασία εισαγωγής που προβλέπεται στην Διεθνή Σύμβαση για το Δελτίο TIR.Τα διατάγματα αριθ. 513 και 70 - αποσυρθέντα ή ανασταλέντα - προβλέπουν ότι η εισαγωγή ορισμένων εμπορευμάτων (σοκολατών και άλλων ειδών διατροφής που περιέχουν κακάο, τηλεοράσεων, επιβατικών οχημάτων και άλλων αυτοκινήτων οχημάτων, καθώς και επίπλων και τμημάτων επίπλων) δεν καλύπτεται πλέον από την Σύμβαση για το Δελτίο TIR, αλλά από την ρωσική διαδικασία διαμετακόμισης. Η εφαρμογή της εθνικής διαδικασίας διαμετακόμισης για τις εν λόγω κατηγορίες εμπορευμάτων δημιουργεί για τους αλλοδαπούς φραγμό της αγοράς, δεδομένου ότι η εν λόγω διαδικασία είναι σχεδόν αδύνατο να εφαρμοσθεί για αλλοδαπούς προερχόμενους από τα κράτη μέλη της ΕΕ.

Η υπηρεσιακή οδηγία αριθ. 01-14/510 της 13ης Μαΐου 1998, που εφαρμόζεται προσωρινά από την Ρωσική Ομοσπονδία προς αντικατάσταση του διατάγματος αριθ.70, προβλέπει για τις εν λόγω κατηγορίες εμπορευμάτων υψηλή τελωνειακή εγγύηση ή, ως εναλλακτική περίπτωση, τελωνειακή επιτήρηση, η οποία δημιουργεί για τους αλλοδαπούς μεταφορείς επιπλέον οικονομική επιβάρυνση ύψους έως 2000 δολαρίων ΗΠΑ ανά μεταφορά.

Τόσο το το διάταγμα αριθ. 70 της 4ης Φεβρουαρίου 1998, όσο και η υπηρεσιακή οδηγία αριθ. 01-14/510 της 13ης Μαΐου 1998 έχουν ως στόχο να δυσχεράνουν σημαντικά την εισαγωγή των προαναφερθέντων προϊόντων από αλλοδαπές μεταφορικές εταιρείες και με τον τρόπο αυτό να προστατεύσουν την εγχώρια βιομηχανία μεταφορών.

Υπό αυτά τα δεδομένα, μπορεί η Επιτροπή να αναφέρει:

1. ποιά μέτρα έχει λάβει, προκειμένου η Ρωσική Ομοσπονδία να τηρεί την Σύμβαση για το Δελτίο TIR και η εξαγωγή προϊόντων (σοκολατών, τηλεοράσεων, αυτοκινήτων και επίπλων) στην Ρωσική Ομοσπονδία να καλύπτεται από την εν λόγω Σύμβαση;

2. ποιά μέτρα λαμβάνει, προκειμένου να προστατεύσει τους μεταφορείς από τελωνειακές επιτηρήσεις ή τελωνειακές εγγυήσεις στην Ρωσική Ομοσπονδία που δημιουργούν επιπλέον οικονομικές επιβαρύνσεις και αποτελούν διακριτική μεταχείριση;

Απάντηση του κ. Monti εξ ονόματος της Επιτροπής

(25 Σεπτεμβρίου 1998)

Η Επιτροπή συμμερίζεται την ανησυχία του Αξιότιμου Μέλους του Κοινοβουλίου για την εφαρμογή της σύμβασης TIR στην επικράτεια της Ρωσικής Ομοσπονδίας.

Η επιτροπή τελωνείων του ρωσικού κράτους προσδιόρισε τα διάφορα μέτρα που ανέφερε σε μια προσπάθεια να εξεύρει αποτελεσματικούς τρόπους να εξουδετερώσει την απάτη η οποία πιστεύεται ότι λαμβάνει χώρα σε ευρεία κλίμακα.

Η Επιτροπή διατήρησε ένα συνεχή διάλογο με τους εκπροσώπους της Ρωσικής Ομοσπονδίας και συνεπώς έχει προβάλει το επιχείρημα ότι κάθε νέο μέτρο που θα εισαχθεί πρέπει να συμφωνεί με τους όρους της σύμβασης TIR. Με τον τρόπο αυτό, η Επιτροπή έχει συμβάλει στην αναβολή ή απόσυρση καθενός από τα επόμενα μέτρα από τα οποία μόνο η εντολή αριθ.01-14/510 της 13ης Μαΐου 1998 είχε πραγματικά εισαχθεί. Αποσύρθηκε στις 23 Μαΐου 1998.

Σύμφωνα με τους όρους της συμφωνίας εταιρικής σχέσης και συνεργασίας μεταξύ των Κοινοτήτων, των κρατών μελών της και τη Ρωσική Ομοσπονδία, έχει συσταθεί μία υποεπιτροπή, ειδικά για να εξετάσει τα θέματα των τελωνείων. Η υποεπιτροπή αυτή συνεδρίασε για πρώτη φορά στις 15 Ιουλίου 1998 και εξέτασε μεταξύ άλλων θεμάτων, όσα σχετίζονται με το καθεστώς ΤΙR. O εποικοδομητικός διάλογος που έλαβε χώρα μέσα στη συνέλευση αυτή προσέφερε επι πλέον ώθηση σε πολλές πρωτοβουλίες συνεργασίας σε επιχειρησιακό επίπεδο, με σκοπό να εξουδετερωθεί η απάτη ενώ θα εξακολουθεί να διατηρείται ένα υψηλό επίπεδο προσφοράς διευκολύνσεων για το νόμιμο εμπόριο.